དབོན་སྟོད་བཀྲ་ཤིས་དགོན་གྱི་མདུན་ཐད་འབོལ་ཆུའི་འགྲམ་བྲག་དམར་སྣ་ལ་དུག་སྦྲུལ་གདུག་པ་ཅན་ཞིག་གནས་པ་གླིང་རྗེ་གེ་སར་རྒྱལ་པོས་ཕྱག་མདའ་སྤྲིངས་ནས་བསད་ཅིང་།ད་ལྟར་བྲག་དམར་སྣའི་བྲག་ངོས་ནས་དུག་སྦྲུལ་ནུར་སོང་རྗེས་དང་།དུག་སྦྲུལ་བསད་དུས་ཀྱི་ཕྱག་མདའ་བསྣུན་པའི་རྗེས་བཅས་དང་།འོག་གི་འཕྲང་ལམ་ནང་ནས་ལྷ་རྟ་རྐྱང་རྒོད་འཕེར་པོའི་རྨིག་རྗེས་ངོ་མཚར་བ་དུ་མ་བཅས་ཡོད།འགིས་ཐོག་གི་ལ་ཞིག་ལ་མདའ་རྟགས་འཇོག་ཕྱིར་མདའ་བརྒྱབས་པས་ཧེ་ཉག་ཆེན་པོ་དོད་པ་ལ་མདའ་སྟོང་ཧེ་ཞེས་ཟེར།དབོན་སྟོད་ནས་ཡར་སོང་ན་མཁར་གསུམ་མདོར་སླེབས་ཤིང་།མཁར་གསུམ་མདོ་ཞེས་པའང་སྔོན་གླིང་གི་དུས་སུ་ཡུལ་འདི་རོང་ཚ་དམར་ལེབ་ཀྱིས་བདག་ཏུ་བཟུངས་ནས་མཁར་གསུམ་བརྩིགས་པ་ལས་ཐོགས་ཤིང་།ཡུལ་དེ་ན་གླིང་དང་འབྲེལ་བའི་རྗེས་ཤུལ་ཡང་མང་དུ་ཡོད་པ་སྟེ།རོང་མཁར་དང་གཙང་རོང་ནང་ན་འབྲུག་མོའི་བང་བ་ཟེར་བའི་ཤིང་བང་བྲག་དམར་ཁང་བརྩེགས་བཅུ་ཕྲག་མང་པོ་ཡོད་པའི་དཀྱིལ་ན་མཐོང་རྒྱུ་ཡོད་པ་དང་།མཁར་མདོ་གེ་ཇ་ཚང་ཡང་།གླིང་རྗེ་གེ་སར་རྒྱལ་པོ་འདི་ནས་ཕེབས་སྐབས་འདིར་ས་དྭངས་པ་ཞིག་འདུག་པས་ཇ་ཞིག་བསྐོལ་གསུངས་ནས།གསོལ་ཇ་དངོས་སུ་བསྐོལ་མཛད་པའི་རྡོ་ཕང་ཐབ་རྡོ་འདྲ་བ་གསུམ་གེ་ཇ་ཚང་གི་འགྲམ་འོག་ན་ཡོད་པ་ལས་གེ་ཇ་ཚང་ཞེས་བཏགས་འདུག།སྙན་རོང་བཟང་ཞབས་ཁུད་ན་གེ་སར་གྱིས་ཆིབས་པ་བཅིབ་སའི་གེ་སར་བཅའ་རྡོ་ཟེར་བའི་རྡོ་ཕང་ཞིག་ཀྱང་ཡོད།སྙན་མདོ་རྡོ་རོ་ཚང་སྔོན་གླིང་གི་ར་རྫི་ཁ་ཤོར་གྱི་གཞིས་ཀ་དང་མི་རྒྱུད་ཡིན་པར་ཡོངས་སུ་གྲགས་ཤིང༌།མགོ་བློན་ལྷ་མོ་ཚང་ཡང་གླིང་རྗེ་གེ་སར་རྒྱལ་པོའི་ཞབས་གྲས་མགོན་པོ་རྒྱལ་མཚན་གྱི་རིགས་རྒྱུད་ཡིན་ཚུལ་གཏེར་སྟོན་ཚེ་དབང་གྲགས་པའི་རྣམ་ཐར་ལས་འབྱུང་།སྔོན་དགོན་པའི་ལྷ་རྙིང་ཡོད་ས་ན་གླིང་གི་མཁར་དམར་མ་ཞེས་པའི་ཕོ་བྲང་ཆེན་པོ་ཞིག་ཡོད་པའང་གླིང་གི་རོང་ཚ་དམར་ལེབ་ཀྱིས་བཞེངས་པས་མིང་དེ་ལྟར་ཐོགས་ཤིང༌།སྔོན་མཁར་ཤུལ་གྱི་ལྷ་རྙིང་ནང་ཁྲབ་རྨོག་ཕུབ་གསུམ་ཁོ་ནའང་ཚར་བརྒྱ་ལྷག་ཡོད་པ་དང་།ཕྱིས་ལྷ་ཁང་གཏོར་བརླགས་སྐབས་དྲ་གཤག་གི་ཚབ་ལ་མདའ་གཞུ་དང་བོག་གི་ཉ་རྔས་བྱས་ཡོད་པ་མངོན་སུམ་དུ་མཐོང་རྒྱུ་བྱུང་ཞིང༌།ད་ལྟར་ཁྲབ་རྨོག་མདུང་གསུམ་དང་མེ་ལོང་སོགས་གླིང་གི་སྤྱོད་ཆས་འགའ་ལུས་ཡོད་དོ།།